b'\n_START_ARTICLE_\nCarl Valeur\n_START_PARAGRAPH_\nCarl Valur (14. oktober 1846 i S\xc3\xb8nder Tranders - 6. januar 1926 i Hellerup) var en dansk birkedommer._NEWLINE_Valeur var s\xc3\xb8n af propriet\xc3\xa6r Christian Verner Valeur og Elisabeth Cathrine f. Munck. Efter hans for\xc3\xa6ldres tidlige d\xc3\xb8d blev han indlogeret hos sin onkel, generaldecisor Jens Jetsmark i K\xc3\xb8benhavn. Han blev student fra Metropolitanskolen i 1864 og cand.jur. i 1872. Efterf\xc3\xb8lgende vendte han tilbage til Jylland, hvor han fungerede som fuldm\xc3\xa6gtig ved Fleskum Herred. I 1890 blev han byfoged i Randers og blev i disse \xc3\xa5r en n\xc3\xa6r bekendt af Prins Christian, som var indskrevet p\xc3\xa5 byens befalingsmandsskole._NEWLINE_Efter et par \xc3\xa5rs tjenestetid som byfoged i Rudk\xc3\xb8bing blev Valeur i 1900 Valdemar Oldenburgs efterf\xc3\xb8lger som birkedommer i K\xc3\xb8benhavns Amts Nordre Birk, et stort birk og en repr\xc3\xa6sentativ stilling, eftersom hoffet havde sin sommerresidens p\xc3\xa5 Bernstorff Slot, der omkring \xc3\xa5rhundredeskiftet var et samlingssted for Europas fyrster. Valeur sad desuden i bestyrelsen for F\xc3\xa6ngelsselskabet i K\xc3\xb8benhavn og for Foreningen til Fremme af Hundens Anvendelse i Politiet. Han var Ridder af Dannebrog samt modtager af den russiske Skt. Stanislaus Orden od den siamesiske Krone Orden._NEWLINE_Ved Retsplejelovens indf\xc3\xb8rsel i 1919 blev Valeurs embede delt, og han tog sin afsked. Han var Ridder af Dannebrog samt modtager af den russiske Skt Stanislaus Orden og den siamesiske Krone Orden. Desuden er Valeurvej i Hellerup, anlagt i 1934, opkaldt efter ham._NEWLINE_Valeur giftede sig i 1874 med C\xc3\xa6cilie Sophie Nicoline Louise f. M\xc3\xb8ller, datter af pr\xc3\xa6st Erik H\xc3\xb8yer M\xc3\xb8ller. Deres s\xc3\xb8n Poul Valeur var kreditforeningsdirekt\xc3\xb8r.'